A. Slafkovský, poslanec: (2007-05-09):
Tento návrh zákona napríklad hovorí o rozšírení  kompetencií pre samosprávny kraj a tie kompetencie by mal dostať v schvaľovaní plánu rozvoja bývania a koordinovať činnosť obcí, obstarávať a schvaľovať program rozvoja bývania samosprávneho kraja. Ja sa pýtam, čo je týmto myslené? Čo vlastne autor chcel týmto povedať? Dostane kraj samostatné peniaze na to, aby vedel podporiť výstavbu niekde, alebo aby vedel podporiť výstavbu infraštruktúry, alebo bude to vedieť nejako reálne ovplyvňovať? Akým cieľom tu vstupujeme do subsidiarity medzi obce a samosprávny kraj? Bude samosprávny kraj nadriadený v tomto smere obci? To, čo sa neobjaví v tomto schválenom územnoplánovacom dokumente, alebo aký štatút to bude mať, nebude môcť byť možné potom vykonať v rámci obce? To znamená, že každá jedna bytovka alebo nejaká cesta, kanalizácia, čistička sa bude musieť objaviť v takomto programe rozvoja bývania samosprávneho kraja? Neviem, čo týmto autor chcel povedať a myslím si, že to je v tomto zákone nadbytočné. V oblasti životného prostredia sa neriešia zásadné veci. Dnes je najväčším problémom pre životné prostredie, alebo jeden z najväčších problémov životného prostredia je to, ako likvidovať odpady. Ani jedna obec nesúhlasí s tým, aby susedná obec v jej katastri si mohla svoj odpad likvidovať. Ešte horšie a väčšie problémy sú, keď začneme hovoriť o spaľovniach. Spaľovne jednoznačne majú nadobecný charakter, často nadmestský a vyložene regionálny. Na Slovensku podľa ekonomických analýz možno sú 3, 4 spaľovne maximum, čo sa ekonomicky dá uniesť, ale nie je, neexistuje v dnešnej dobe žiadna inštitúcia, ktorá by mohla presadiť výstavbu spaľovne proti názoru obce. Takže nejaká koordinácia v tomto životnom prostredí si myslím, že by sa určite oplatila a bolo by ju potrebné zabezpečiť. Podobne sa tam vkladajú povinnosti v oblasti športu. Pritom ale samosprávnemu kraju zasa nepridávame žiadne prostriedky na to, aby to aj reálne vedel riešiť, či bude mať prostriedky na to, aby mohol mať nejaké centrá talentovanej mládeže, alebo spravoval nejaké športoviská, ktoré sú nadregionálneho významu. Zasa, bez prostriedkov je to kompetencia, ktorú chceme pridať, ktorá je o ničom. V bode 8 sa navrhuje niečo, čo si myslím, že je zmätočné, ale nebudem sa tým zaoberať. Je to vecou až eventuálneho druhého čítania. V bode 10 sa nanovo definuje mimoriadna situácia. Ja si myslím, že tak, ako je to definované dnes v zákone, je to dostatočné a veľmi dobré, že to netreba zásadne meniť. No, dostanem sa k zmenám rozpočtu. Zmeny rozpočtu sa týmto zákonom novelizujú nepriamo aj v 369, v zákone o obecnom zriadení.                                                                                                                 Prax hovorí o tom, že rozpočtové pravidlá v mnohých mestách a v samosprávnych krajoch, tak ako si ich aplikujú, alebo zásady hospodárenia sú veľmi rôznorodé. Naozaj nemáme normu, ktorá by toto presne stanovila, ako sa to bude diať. V niektorých mestách zmeny rozpočtu nazývajú úpravou rozpočtu, niekde to nazývajú presunom v rozpočte, niekde to nazývajú rozpočtové opatrenie. Pritom stále je platný text zákona, ktorý hovorí, že rozpočet je vyložene kompetenciou zastupiteľstva. Takže v rámci týchto presunov atď. si v mnohých obciach a samosprávnych krajoch a v mestách primátori, starostovia a župani v podstate robia, čo chcú, pokiaľ nemajú prijatý vlastný vnútorný prísny poriadok zásad hospodárenia s obecnými prostriedkami. A to si myslím, že sú veľmi vážne veci. Čo sa týka možnosti zvolávania zastupiteľstva na žiadosť poslancov. Tam sa prikláňam k tomu, aby tá lehota bola kratšia ako 30 dní. Vychádzam aj zo skúseností, ktorú sme mali aj v Žilinskom samosprávnom kraji, pretože dnes je v zákone síce napísané, že predseda je povinný zvolať zastupiteľstvo do 7 dní, ale nie je tam napísaný termín, dokedy sa má uskutočniť. A v tom je ten pes zakopaný, že zvolá zastupiteľstvo aj o 3, 4 mesiace alebo o pol roka a „splní“ želanie poslancov. Takže v tomto smere si myslím, že ten spôsob, ako sa zvolá mimoriadne zastupiteľstvo, je naozaj potrebné bližšie precizovať. A v poslednom bode, v ktorom sa novelizuje 369. To sa vlastne vraciam k tým rozpočtovým pravidlám. Tam je naozaj potrebné v zákone, v jednom, druhom presne zadefinovať, čo sa tým myslí, pretože len tak povedať, že zmeny rozpočtu schvaľuje zastupiteľstvo, sa dá veľmi ľahko obísť. Takže pokiaľ tento zákon nebude upravený a návrh zákona nebude upravený tak, aby bol presný, ja ho nemôžem podporiť. Ďakujem za pozornosť.